क्लास 6 के बच्चे ने PM मोदी को लिखे 28 लेटर, PMO से पूछा- क्या हुआ

कानपुर. यहां रहने वाले 11 साल के एक बच्चे ने पीएमओ को एक के बाद एक 28 लेटर भेजे। कोई जवाब नहीं आया तो आरटीआई के तहत अर्जी लगा दी। अब पीएमओ से लेटर आया है, जिसमें लिखा है कि आपके सभी लेटर मिले हैं, जल्द ही जवाब भेजा जाएगा। दरअसल, 6th क्लास में पढ़ने वाले इस बच्चे के पिता को कथित तौर पर नौकरी से निकाल दिया गया, इससे उसके परिवार की माली हालत बेहद खराब हो गई है। अब यह बच्चा इस नाइंसाफी को पीएम से मिलकर उजागर करना चाहता है।

- नौबस्ता थाना इलाके के यशोदा नगर में रहने वाले सत्य विजय त्रिपाठी कानपुर में यूपी स्टॉक एक्सचेंज में डीमेट सेक्शन में जॉब करते थे।

- उनके परिवार में पत्नी शिखा, बेटा सार्थक (11) और बेटी अनिका (2) है। सत्य विजय के मुताबिक, वे स्टॉक एक्सचेंज में 2002 से जॉब कर रहे थे।

- उनका आरोप है कि 2014 में स्टॉक एक्सचेंज ने 52 लोगों से जबर्दस्ती वॉलेंटरी रिटायरमेंट स्कीम (वीआरएस) के लेटर पर दस्तखत करवा लिए। अगले ही दिन इनमें से 23 लोगों को आधी सैलरी पर उसी पोस्ट पर अप्वॉइंट कर दिया।

- बाकी बचे लोगों ने इसके खिलाफ मोर्चा खोल दिया था। जिसमें कुछ लोग शांत हो कर बैठ गए, लेकिन सत्य विजय ने लड़ाई जारी रखी। उन्होंने पीएम, सेबी के डायरेक्टर और इनकम टैक्स ऑफिसर्स तक को लेटर लिखे, लेकिन कोई सुनवाई नहीं हुई।

बेटे ने लिखा PM को लेटर

- पापा को परेशान देखकर बेटे सार्थक ने अपने टीचर की मदद से पीएम को लेटर लिखा। सार्थक का कहना है कि इसके बारे में उसकी परिवार में किसी को नहीं पता था।

- सार्थक ने 3 अक्टूबर 2016 को मोदी को लेटर लिखा था। जिसमें उसने पीएम से मिलने के लिए कुछ वक्त मांगा था, ताकि वह अपने परिवार और पापा की परेशानी उन्हें बता सके।

रिस्पेक्टेड बाबा जी...

- बच्चे ने लेटर में लिखा था, ''रिस्पेक्टेड बाबा जी, प्लीज सम टाइम टू मीट विथ आवर परिवार मेंबर...'' लेकिन इस लेटर का जवाब नहीं आया। बच्चे ने हिम्मत नहीं हारी वह लगातार पीएम को लेटर लिखता रहा।

- सार्थक ने बताया, ''हमने सुना है कि मोदी बाबा सबकी बात सुनते हैं। इसलिए हमने अपनी बात बताने के लिए उन्हें 28 लेटर लिख दिए।''

- ''जवाब न आने पर मैंने 5 सितम्बर 2017 को आरटीआई के माध्यम से पीएमओ से पूछा कि मेरे लेटर का क्या हुआ। जिसका जवाब 10 अक्टूबर 2017 को मिला कि आपका लेटर रिसीव किया गया है। जल्द ही जवाब दिया जाएगा।''

टारगेट पूरा न होने पर नौकरी से निकाला

- सत्य विजय ने आरोप लगाते हुए कहा, ''2013 में सेबी ने सभी रीजनल स्टॉक एक्सचेंज को बर्डन बताते हुए बंद करने को कहा था।''

- ''सभी ने लेटर लिखकर सेबी से इसे बंद न करने गुहार लगाई। इस पर सेबी ने एक शर्त रख दी कि अगर 1 करोड़ का टारगेट पूरा नहीं किया तो इसे बंद कर दिया जाएगा।''

- ''इसके बाद कानपुर के यूपी स्टॉक एक्सचेंज में जब एडमिनिस्ट्रेटर केडी गुप्ता आए तो उन पर दबाव बनाया गया कि सभी 52 कर्मचारियों से वीआरएस लिया जाए। हम लोग इसके लिए राजी नहीं थे, लेकिन कुछ ब्रोकर्स के जरिए हमें धमकी दी गई और जबरन वीआरएस ले लिया गया।''